Covid-19: Gesondheidsdepartement reik riglyne uit vir gebruik van deksametasoon(Foto: CTICC/Facebook) Dr. Zweli Mkhize, minister van gesondheid, sê daar was tot dusver geen ander middel wat dieselfde vlak van doeltreffendheid as deksametasoon teen Covid-19 getoon het nie. Deksametasoon, wat bestempel word as ŉ deurbraakmiddel in die behandeling van Covid-19, is ŉ steroïed wat reeds as anti-inflammatoriese middel vir byvoorbeeld die behandeling van asma, allergiese reaksies, outo-immuunsiektes en breinswelling gebruik word. Mkhize het gesê studies het bevind deksametasoon verminder sterftes by pasiënte wat ventilators nodig het met ŉ derde en met ŉ vyfde in pasiënte wat bykomende suurstof nodig het. Die studie is deur die Universiteit van Oxford in Engeland gedoen. Die studie het egter geen voordeel gevind vir pasiënte wat nie bykomende suurstof benodig nie. Die minister het gesê Suid-Afrika het sedertdien na sy eie situasie gekyk en dat die land in ŉ gunstige posisie is. “Ons gesondheidsorgwerkers is reeds goed bekend met deksametasoon en gebruik dat al dekades lank as geregistreerde medisyne in Suid-Afrika.” Volgens Mkhize het Suid-Afrika in dié stadium nagenoeg 300 000 ampules van die medikasie in voorraad. “Dit is een van daardie medikasies waarvoor ons uitstekende plaaslike kapasiteit het. Daar is drie groot verskaffers van binneaarse deksametasoon in die land. Een van die maatskappye vervaardig die mondelikse ekwivalent en verskaf dit wêreldwyd. Ons kan dus op tuisbodem onderhandel vir die veiligheid van ons eie voorraad.” Mkhize het gesê Suid-Afrika kan trots wees dat dit een van die lande kan wees wat ŉ oplossing vir ŉ wêreldwye krisis kan help bied. Die ministeriële advieskomitee het ŉ kennisgewing uitgereik dat deksametasoon vir alle Covid-19-pasiënte op ventilators of wat bykomende suurstof nodig het, aanbeveel moet word. Deksametasoon word egter nie aanbeveel vir asimptomatiese pasiënte of diegene wat nie suurstof nodig het nie. “Die deurbraak is uitstekende nuus vir ons en ons is veral bevoorreg dat dit kom terwyl ons voorberei op die komende vlaag. Die strategie is maklik om in werking te stel omdat die medisyne goedkoop, maklik om te vervoer én toe te dien is. Dit gaan nie veel meer bykomende opleiding vereis nie,” het Mkhize gesê. Die advieskomitee het dit egter duidelik gemaak dat die aanbeveling gedoen word terwyl ŉ diepgaande studie van die bevindings nog aan die gang is. “Ons gaan dus voort om riglyne vas te stel vir die gebruik van deksametasoon vir gebruik in al ons fasiliteite vir uiters siek Covid-19-pasiënte.”